Tro det eller lad være, Karen Jespersen er stadig medlem af Folketinget. Men den politiske kamæleon er for længst stemplet ud som aktivt Venstre-medlem.

Hun møder stort set aldrig op til møder i Venstre og Folketingets udvalg. I stedet bruger hun tiden på sit nye hjertebarn Den Korte Avis, som hun driver sammen med sin mand Ralf Pittelkow.

Sådan lyder det benhårde skudsmål fra en række af hendes partifæller i Venstre, som Ekstra Bladet har talt med.

Men selv om Karen Jespersen bestemt ikke får stress af sit vellønnede folkevalgte embede, er hun ikke bleg for at gøre brug af de skattefinansierede privilegier, som pladsen på Christiansborg giver hende.

Fed løn

Karen Jespersen tjener nemlig uanset arbejdsindsats en fuldfed folketingsløn på 616.295 om året plus et skattefrit omkostningstillæg på 60.567 kroner årligt. Dertil kommer ministerpensionen på over 250.000 kroner.

Ekstra Bladet har gennemgået det seneste års åbne samråd i de to udvalg Karen Jespersen er medlem af. Ikke en eneste gang er hun mødt op, afslører billeder fra Folketingets tv-kanal. En optælling af hendes fremmøde i Folketingssalen viser, at hun højest én gang om ugen deltager i afstemninger sammen med sin partifæller.

Karen Jespersen har ingen ordførerskaber og kommer på Christiansborg allerhøjest to gange om ugen, vurderer hendes partifæller.

Karen Jespersens fede fidus: Sådan får hun ministrene til at hoppe og springe

– Hun koncentrerer sig fuldt og helt om at drive sin avis. Det er det, hun laver nu, forklarer de.

Indtil udgangen af november har en af Karen Jespersens medarbejdere med arbejdsplads på Christiansborg sågar skrevet adskillige artikler til Den Korte Avis. Det samme gælder mindst én tidligere praktikant. Begge deres navne står stadig på døren til et lokale umiddelbart over for Karen Jespersen rummelige kontor i Folketinget.

Privilegierne skal lægges oveni i de 88.000 kroner, som Den Korte Avis alene i år har modtaget i mediestøtte.

Karen Jespersen har ikke svaret på, hvorfor hun ikke deltager mere i Folketings-arbejdet, men hun skriver i en sms, at hun ikke forstår kritikken af de mange spørgsmål.

’Jeg er et stort spørgsmålstegn. Der har da siddet mange andre redaktører i Folketinget end mig, som har beskæftiget sig med de samme emner i Folketinget og i deres avis,’ skriver hun.

Læs mere i EKSTRA:

Karen Jespersens fede fidus: Sådan får hun ministrene til at hoppe og springe